BAGUIO CITY – Sabali manen a pagtagilakuan ti nauram ditoy siudad itay abril 14, sumagmamano nga aldaw kalpasan ti pannakauram ti dry goods section.
Nauram ti maikadua a kadsaaran ti Andoks Restaurant a masarakan iti Session Road a mapapati a nagtaud manen iti faulty wiring.
Nupay kasta, bassit laeng ti nadadael gapu ta nadaras a nadepdep ti uram.
Daytoy ti maikapat nga uram a napasamak ditoy siudad iti las-ud ti tallo a bulan iti daytoy a tawen.
Kabayatanna, linagidaw ni Victor Calimlim, tesorero ti Baguio Market-Plaza Cooperative Multipurpose (Bamapcom), ti saan a pannakainspeksion dagiti koneksion ti koriente kadagiti pagtagilakuan iti tiendaan publiko ditoy a mapapati a puon ti pannakauram ti dry goods section itay Abril 11.
Segun ken Calimlim, nagbaybay-a ti siudad iti saan a pannakinspeksion kadagiti pagtagilakuan iti tiendaan publiko iti uneg ti 18 a tawen tapno maamiris koma ti kinatalged dagiti koneksion ti kuriente.
Mapattapatta a P3 milion ti dimmapo a tagilako ken sanikua gapu iti pannakauram ti dry goods section.
Agdagup iti 56 nga stall ti dimmapo iti uram a nangrugi iti alas 4:20 iti parbangon. Nakontrol dagiti bombero ti uram kalpasan ti maysa nga oras.
Dagiti agsasallupang ken agtitinnali a barut ti kuriente ti maipagarup a nagtaudan ti uram, segun iti report dagiti security guard ti tiendaan.
Kinuna ti maysa a guardia a nakangngegda nga immuna iti sanetset sakbay ti apuy.
Idi Abril 2, agdagup iti P45 milion ti balor dagiti tagilako ken sanikua ti naireport a dimmapo iti pannakauram ti Tiong San Harrison Supermarket. Nagpaut ti uram iti siam nga oras.
Nangrugi ti uram iti 6th floor ti walo-kadsaaran a pagtagilakuan. Faulty electrical wiring ti maitudtudo a gapu ti uram.
Agpateg met iti P70M ti balor ti sanikua a dimmapo idi nauram ti maysa a pasdek ti Unibersidad ti Baguio idi Pebrero 11 iti daytoy met la a tawen. Barut ti kuriente ti maipagarup a gapu iti nasao nga uram.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn